《习静园用顾幼耕韵》
清代·刘秉璋

旧院习已荒，榛芜翳众绿。命匠稍经营，累石间疏竹。

习静亦偶然，为迓高贤躅。诙诡语惊人，啸歌声满屋。

宾朋亦既醉，主人请继烛。官样与儒风，一齐高阁束。

欢笑忽欷歔，惊心羲驭速。皓首百无成，终须同草木。

蓬筚多穷黎，众乐惭于独。宠命忝缨组，幽怀寄泉谷。

《道德》五千言，止足义已熟。欲乞衰朽身，乡关驰梦毂。

一壑犹能专，生平愿已足。此如传舍然，徒尔劳板筑。

新诗惠衮褒，盥手百回读。

作者简介：（1816—1905）清安徽庐江人，字仲良。咸丰十年进士。授编修。同治间从李鸿章镇压太平军、捻军，转战江浙鲁豫。光绪间任浙江巡抚，中法战争时，严防沿海要隘，击退法军。后官四川总督。以教案纷起，被教士控告，坐褫职。卒后复原官。